/* KUMM/2010/0633 finali */ RAPPORT TAL-KUMMISSJONI LILL-PARLAMENT EWROPEW U LILL-KUNSILL RAPPORT TA' PROGRESS DWAR L-IŻVILUPP TAS-SISTEMA TA' INFORMAZZJONI SCHENGEN TAT-TIENI ĠENERAZZJONI (SIS II)





[pic] | IL-KUMMISSJONI EWROPEA | Brussel 5.11.2010 KUMM(2010) 633 finali RAPPORT TAL-KUMMISSJONI LILL-PARLAMENT EWROPEW U LILL-KUNSILL RAPPORT TA' PROGRESS DWAR L-IŻVILUPP TAS-SISTEMA TA' INFORMAZZJONI SCHENGEN TAT-TIENI ĠENERAZZJONI (SIS II) Jannar 2010 – Ġunju 2010 WERREJ 1. Introduzzjoni 3 2. L-Istejtus ta' Proġett 3 2.1. Progress waqt il-perjodu ta' reviżjoni 3 2.1.1. Deskrizzjoni fil-qosor 3 2.2. L-ewwel test dwar l-iżvilupp 3 2.3. Tħejjijiet għal soluzzjoni teknika alternattiva 4 2.4. Tħejjijiet għall-bidu tal-ħidma 5 2.5. Tħejjijiet għall-migrazzjoni 6 2.6. Netwerk SIS II 6 2.7. Ġestjoni operattiva 7 2.8. Siġurtà u protezzjoni tad-dejta 7 3. Ġestjoni 8 3.1. Implikazzjonijiet finanzjarji 8 3.2. Ġestjoni ta' proġett 9 3.2.1. Bord ta' Ġestjoni tal-Programm Globali (GPMB) 9 3.2.2. Kumitat SISVIS (SIS II) 9 3.2.3. Pjanifikazzjoni u koordinazzjoni nazzjonali 9 3.2.4. Kunsill 10 3.2.5. Parlament Ewropew 10 4. Prijoritajiet għall-perjodu ta' rappurtar li jmiss 10 5. Konklużjonijiet 11 1. Introduzzjoni Dan ir-rapport ta' progress jiddeskrivi x-xogħol li sar fl-ewwel semestru tal-2010, dwar l-iżvilupp tas-Sistema ta' Informazzjoni Schengen tat-tieni ġenerazzjoni (SIS II) u t-tħejjijiet għall-migrazzjoni mis-SIS 1+ għas-SIS II. Ir-rapport jiġi ppreżentat lill-Kunsill u lill-Parlament Ewropew skont l-Artikolu 18 tar-Regolament tal-Kunsill (KE) Nru 1104/2008 u tad-Deċiżjoni tal-Kunsill 2008/839/JHA dwar migrazzjoni mis-Sistema ta' Informazzjoni Schengen (SIS 1+) għal SIS II. Dan ir-rapport jikkostitwixxi wkoll rapport dwar l-istejtus tat-test. 2. L-Istat tal-Proġett 2.1. Progress waqt il-perjodu li qed jiġi rivedut 2.1.1. Deskrizzjoni fil-qosor Element prinċipali ta' dan il-perjodu kien meta sar it-test dwar żvilupp tal-ewwel proġett kif kien previst fil-Konklużjonijiet tal-Kunsill tal-Ġustizzja u l-Affarijiet Barranin (JHA) tal-4-5 ta' Ġunju 2009. Kunsill tal-JHA sussegwenti tat-30 ta' Novembru 2009 kkonkluda li l-limitu ta' żmien finali fir-rigward tal-kisba tal-ewwel test dwar l-iżvilupp se jkun, l-aktar tard, id-29 ta' Jannar 2010. Il-Kummissjoni, f'kooperazzjoni mill-qrib mal-Istati Membri, ħejjiet l-elementi meħtieġa sabiex timplimenta dawn il-Konklużjonijiet tal-Kunsill. Għalhekk, waqt dan il-perjodu, xogħol beda jsir fit-tliet oqsma maġġuri: - Twettiq tal-ewwel test dwar l-iżvilupp; - Tħejjija għal xenarju tekniku alternattiv possibbli; - Raffinament tar-rekwiżiti tas-sistema sabiex tikseb il-bidu tal-ħidma tas-sistema. 2.2. L-ewwel test dwar l-iżvilupp L-ewwel prova tat-test dwar l-iżvilupp saret bejn il-21 u l-24 ta' Jannar 2010, skont il-kundizzjonijiet tal-ittestjar u l-parametri tekniċi li ġew diskussi u mifthiema mal-Istati Membri qabel ma saru t-testijiet. Filwaqt li s-sistema ċentrali wriet aġir relattivament stabbli għall-ewwel 25 siegħa, fis-47 siegħa li kien fadal żviluppaw kwistjonijiet sinifikanti. Analiżi teknika komprensiva tar-rizultati tat-test saret mill-kuntrattur dwar l-Assigurazzjoni tal-Kwalità tal-Kumissjoni, kif ukoll minn kuntrattur estern delegat mill-Istati Membri. Kif dikjarat fil-konklużjonijiet tal-Kunsill ta' Ġunju 2009, ir-riżultati tat-testijiet dwar l-iżvilupp għandhom jiġu vvalutati u vvalidati mill-Kummissjoni b'mod konġunt mal-Bord ta' Ġestjoni tal-Programm Globali (GPMB) u l-Forza ta' Azzjoni SIS II. Wara analiżi teknika u fil-fond, valutazzjoni u validazzjoni tar-riżultati, it-test instab li kien inkonklussiv minn maġġoranza kbira tal-esperti tekniċi tal-Istati Membri fil-GPMB u l-Forza ta' Azzjoni SIS II. Il-Kummissjoni segwiet dak il-parir u t-test reġa' sar mill-ġdid skont il-Konklużjonijiet tal-Kunsill ta' Ġunju 2009, fejn, "kull test iddikjarat inkonklussiv se jkun ripetut sakemm ifalli jew jgħaddi" . Il-prova mill-ġdid tat-test dwar l-iżvilupp saret bejn it-2 u l-5 ta' Marzu 2010. Maġġoranza ta' Stati Membri (13 minn 16 fil-korpi ta' esperti relevanti) ikkonkludew li l-prova tat-test mill-ġdid "għaddiet" . Sabiex dan it-test sostanzjali jitpoġġa fil-kuntest, fi żmien 72 siegħa mit-test, 860,180 tranżazzjoni li jinvolvu l-ħolqien, aġġornament jew tħassir (Ħ.A.T.) ta' allarm ġew ipproċessati, kull waħda fil-ħin li ġie miftiehem fuq livell ta' servizz ta' tliet minuti. Minn 26,844,897 mistoqsija mibgħuta waqt it-test tat-tagħbija li dam 72 siegħa 26,834,528 (99.96%) ġew imwieġba mis-sistema ċentrali fil-ħin miftiehem fuq livell ta' servizz ta' sekonda (il-maġġoranza tal-mistosijiet li kien fadal ġew imwieġba f'anqas minn tliet sekondi). Il-messaġġi kollha (Ħ.A.T. u mistoqsijiet) li waslu ġew rikonoxxuti korrettament mis-sistema ċentrali. Fuq il-perjodu tal-ittestjar is-sistema ċentrali wriet li kienet trattata medja ta' 100 mistoqsija standard kull sekonda u 3.3 tranżazzjoni Ħ.A.T. kull sekonda. Il-Kummissjoni nnotat matul l-ewwel perjodu ta' żvilupp li l-atmosfera inġenerali tal-kooperazzjoni mal-esperti tal-Istati Membri fil-qafas tal-GPMB waqt l-ittestjar dwar l-iżvilupp kien irrendiet ħafna. Barra mid-dikjarazzjoni tar-riżultat ta' suċċess tal-ewwel test dwar l-iżvilupp, il-Kummissjoni provdiet aktar input għad-deliberazzjonijiet tal-Kunsill billi adottat, fit-12 ta' April 2010, rapport dwar l-aspetti finanzjarji u kuntrattwali għall-iżvilupp tas-Sistema ta' Informazzjoni Schengen tat-tieni ġenerazzjoni (SIS II)[1]. Għalhekk, il-Kunsill tal-JHA fit-23 ta' April 2010 ddeċieda li l-iżvilupp tas-SIS II se jkompli fuq il-bażi tal-proġett tas-SIS II attwali u stieden lill-Kummissjoni sabiex tippreżenta skeda globali komprensiva għall-bidu tal-ħidma tas-SIS II lill-Kunsill fil-laqgħa tiegħu fit-3-4 ta' Ġunju 2010. Din se jkollha tiġi kkonfermata bħala skeda globali li torbot preferibbilment sal-aħħar ta' Lulju 2010 u l-aktar tard fil-laqgħa tal-Kunsill fis-7-8 ta' Ottubru 2010. Il-Kummissjoni preżentat lill-Kunsill JHA fit-3-4 ta' Ġunju 2010 skeda fuq livell għoli għall-bidu tal-ħidma tas-SIS II li għandha tkun ikkonfermata fil-Kunsill JHA ta' Ottubru. Din l-iskeda tistabbilixxi data li timmira għall-ewwel kwart tal-2013 għall-bidu tal-ħidmiet. Il-Parlament Ewropew kien ukoll informat b'mod regolari u trasparenti dwar il-progress lejn u r-riżultati tal-ewwel test dwar l-iżvilupp. 2.3. Tħejjijiet għal soluzzjoni teknika alternattiva Sabiex tiġi ppreparata l-bażi għal skambju possibbli għal xenarju tekniku alternattiv minħabba l-implimentazzjoni tal-funzjonalitajiet tas-SIS II, jekk wieħed mill-iżviluppi jiġi ġġudikat li falla, diskussjonijiet bilaterali saru bejn il-Kummissjoni u Franza sabiex forsi jitħejja ftehim għal delegazzjoni għall-implimentazzjoni tal-għażla alternattiva għall-iżvilupp tas-SIS II (SIS 1+RE). Il-Konklużjonijiet tal-Kunsill ta' Ġunju 2009 u Novembru 2009 iddikjaraw li fil-każ li t-testijiet dwar l-iżvilupp juru nonkonformità mar-rekwiżiti, il-Kunsill ikollu xahrejn sabiex jiddeċiedi fuq il-bażi ta' informazzjoni finanzjarja u kuntrattwali komprensiva jekk jistedinx lill-Kummissjoni twaqqaf il-proġett attwali tas-SIS II u tkompli bl-iżvilupp tas-SIS II fuq il-bażi ta' soluzzjoni teknika alternattiva. L-amministrazzjoni Franċiża ssottolineat li l-kuntratt negozjat għas-sostituzzjoni ta' komponenti assoluti tas-SIS 1+ attwali (u estendibbli jekk wieħed irid għas-SIS 1+RE) ma jistax jiġi użat wara Settembru 2010. Għalhekk, jekk mhux attivat bħala riżultat tal-ewwel test dwar l-iżvilupp, l-ebda pjan ta' kontinġenza mhu se jkun disponibbli sabiex isostni t-tieni test dwar l-iżvilupp. Dan il-punt ġie reġistrat fil-Konklużjonijiet tal-Kunsill JHA ta' April 2010. Element prinċipali ta' kull delegazzjoni għal Franza kien jirrigwarda l-adozzjoni tal-proposti leġiżlattivi sabiex jiġu emendati l-istrumenti ta' migrazzjoni li jipprovdu l-flessibilità legali meħtieġa għall-iżvilupp tas-SIS II permezz ta' xenarju tekniku alternattiv. Dan inkiseb fit-3 ta' Ġunju 2010 bl-adozzjoni ta' żewġ Regolamenti tal-Kunsill li daħħlu fis-seħħ fil-25 ta' Ġunju 2010[2]. Fuq din il-bażi hemm rieda u impenn ma jaqta' xejn mill-Kummissjoni u Franza sabiex jidentifikaw l-arranġamenti kuntrattwali meħtieġa biex jiżguraw xenarju kontinġenti għat-tieni test dwar l-iżvilupp. 2.4. Tħejjijiet għall-bidu tal-ħidma Ir-raffinar tal-eżerċizzju tar-rekwiżiti ffoka fuq l-iffissar tar-rekwiżiti sabiex jevita sfond tal-proġett ta' bżonnijiet li dejjem jevolvu. Il-kwistjoni prinċipali hi l-kapaċità sistematika. L-ispeċifikazzjonijiet oriġinali antiċipaw il-ġestjoni ta' 15-il miljun rekord, li biż-żmien jiżdiedu għal 22 miljun. Minħabba li żdied in-numru tal-Istati Membri li jużaw is-SIS u l-użu intensiv tas-sistema mill-awtoritajiet kompetenti fuq livell nazzjonali, sa Jannar 2010 s-sistema eżistenti kien fiha aktar minn 31 miljun allarm. Il-partiċipanti f'serje ta' laqgħat ta' gruppi ta' diskussjoni ftiehmu li d-daqs stmat tas-SIS II għall-bidu tat-tħaddim probabbilment tkun ta' 52 miljun allarm. Għalhekk, ġie miftiehem li l-kapaċità tas-sistema għall-bidu tat-tħaddim għandha tkun 70 miljun allarm u li s-SIS II għandha tkun ittestjata għal kapaċità ta' 100 miljun allarm, mingħajr il-bżonn għal bidla fit-teknika. L-implikazzjonijiet ta' din id-devjazzjoni sinifikanti mill-ispeċifikazzjonijiet oriġinali ġew diskussi dwar livelli ta' eżekuzzjoni aċċettabbli u orjentati lejn il-kummerċ fir-rigward ta' kwistjonijiet fis-sistema u tranżazzjonijiet li jinvolvu ħolqien, aġġornament jew tħassir ta' allarmi. Barra minn hekk, l-abbiltà tas-SIS II ċentrali li jamministra dan l-ammont akbar ta' materjal li kien ipproċessat ġie investigat u saru proposti. Aktar diskussjonijiet koprew il-prijoritajiet ta' utenti aħħarija meta ssir il-bidla mill-unità ċentrali għall-unità ċentrali ta' appoġġ fil-każ li jkun hemm problema maġġuri fil-lokazzjoni prinċipali li tospita lis-SIS II ċentrali. Il-partiċipanti reġgħu identifikaw soluzzjonijiet imsemmija fil-ftehimiet fil-livell ta' servizz. Bħala riżultat tax-xogħol intensiv fuq ir-rekwiżiti, fis-26 ta' Mejju l-Kumitat SISVIS kien f'pożizzjoni li jikkunsidra r-rekwiżiti tas-sistema aġġornata u l-profil tal-iskeda globali għas-SIS II. Id-data ġdida proposta tal-bidu tal-ħidma tas-SIS II hi l-ewwel kwart tal-2013. Il-Kummissjoni informat lill-Kunsill tal-iskeda l-ġdida fil-Kunsill tal-JHA tat-3-4 ta' Ġunju 2010. L-iskeda globali fformat bażi għall-inserzjoni ta' data ta' skadenza ġdida (31 ta' Marzu 2013) għall-proposta sabiex jiġu emendati l-istrumenti legali li jirregolaw it-trasferimenti minn is-SIS 1 + għas-SIS II (“l-istrumenti ta' migrazzjoni”). Fir-rigward tal-istima baġitarja, il-Kummissjoni ddikjarat fil-Kunsill li l-intenzjoni tagħha kienet li żżomm l-ispejjeż fil-pakkett tal-baġit għas-SIS II li kien approvat għall-perspettivi finanzjarji attwali (2007-2013). Il-Kummissjoni għandha tikseb il-kopertura kuntrattwali li tibqa' u finali meħtieġa sabiex tikseb il-bidu tal-ħidma tas-sistema. Huwa importanti li wieħed jinnota dan il-proċess ta' raffinar tar-rekwiżiti ma biddilx l-obbligi prinċipali li joħorġu direttament mill-istrumenti legali tas-SIS II. 2.5. Tħejjijiet għall-migrazzjoni Ir-Regolament tal-Kunsill[3] u d-Deċiżjoni tal-Kunsill[4] li jirregolaw il-migrazzjoni mis-SIS 1+ għas-SIS II (l-istrumenti ta' migrazzjoni) isemmu d-doveri u responsabilitajiet tal-Kummissjoni u tal-Istati Membri għat-tħejjija ta' din il-migrazzjoni, inkluż aktar żvilupp u ttestjar ta' SIS II. Peress li dawn l-istrumenti legali kien fihom data ta' skadenza tat-30 ta' Ġunju 2010, il-Kummissjoni preżentat proposti sabiex temendahom, prinċipalment sabiex testendi d-data ta' skadenza għat-trasferiment tad-dejta mis-SIS 1+ għas-SIS II. Ir-riżultat kien l-adozzjoni, fit-3 ta' Ġunju 2010, tar-Regolament tal-Kunsill 541/2010[5] li jemenda r-Regolament (KE) nru. 1104/2008 dwar migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II) u r-Regolament tal-Kunsill (UE) 542/2010[6] li jemenda Deċiżjoni 2008/839/JHA fuq l-istess suġġett. Flimkien, dawn ir-Regolamenti, f'konformità mal-Konklużjonijiet tal-Kunsill JHA tal-4-5 ta' Ġunju 2009: - Jagħtu stejtus formali lill-GPMB; - Jipprovdu flessibilità legali għal xenarju tekniku alternattiv; - Stabbilew li l-istrumenti ta' migrazzjoni "għandhom jiskadu fid-data li għandha tiġi ffissata mill-Kunsill...u fi kwalunkwe każ mhux aktar tard mill-31 ta' Marzu 2013 jew mill-31 ta' Diċembru 2013 f'każ ta' bidla għal xenarju tekniku alternattiv..." 2.6. Netwerk SIS II Il-proġett SIS II jinkludi d-dispożizzjoni ta' netwerk ta' komunikazzjonijiet fuq firxa wiesgħa, li jissodisfa r-rekwiżiti ta' disponibilità, sigurtà, kopertura ġeografika u livell ta' servizz sabiex jippermetti lis-sistemi nazzjonali u ċentrali li jikkomunikaw. Lejn l-aħħar ta' Mejju, il-Kummissjoni ħadet deċiżjoni sabiex tissospendi temporanjament appoġġ lill-interferenzi nazzjonali lokali. Dawn is-siti ta' appoġġ mhumiex mandatorji. Minħabba l-iskeda tal-abbozz tal-proġett il-ġdid, tfaddil finanzjarju jistgħa għalhekk isir fuq spejjeż tan-netwerk. L-Istati Membri ġew informati dwar dan il-pass. Is-siti se jiġu attivati mill-ġdid fi stadju aktar tard, qabel il-bidu tat-tħaddim. Waqt il-perjodu kopert minn dan ir-rapport il-konnessjonijiet lin-netwerk tas-SIS II s-TESTA ġew stabbiliti b'suċċess għall-Bulgarija fil-ħin u ġol-limiti tal-baġit. 2.7. Ġestjoni operattiva Waqt il-perjodu ta' tranżazzjoni bejn il-bidu tal-operazzjonijiet tas-SIS II u t-twaqqif tal-aġenzija għal ġestjoni operattiva fuq terminu twil ta' sistemi tal-IT fuq skala kbira fil-qasam tal-ġustizzja, libertà u sigurtà (inkluż SIS II), il-Kummissjoni se tkun responsabbli għal ġestjoni operattiva tas-SIS II. Tħejjijiet għal estensjoni ta' sentejn lill-kuntratt mal-awtoritajiet Franċiżi għall-infrastruttura u uffiċċji huma fl-istadji finali tagħhom[7]. Fil-qafas tal-kuntratt ta' servizz dwar reklutaġġ u taħriġ, l-awtoritajiet Franċiżi rreklutaw staff sabiex joperaw is-sistemi żviluppati mill-Kummissjoni. Waħda mill-prijoritjiet maġġuri hi li jiġu kkompletati n-negozjati ma' Franza fuq il-qafas kuntrattwali li jkopri doveri operattivi waqt il-fażi ta' tranżizzjoni. Prijorità oħra hi li wieħed ifittex għal ftehim ma' Franza dwar arranġamenti ta' delegazzjoni għall-iżvilupp kontinwu fuq il-bażi tas-soluzzjoni SIS 1+RE, jekk din is-soluzzjoni tkun meħtieġa. Il-proposti oriġinali għal pakkett leġiżlattiv għall-istabbiliment ta' aġenzija tal-IT[8] ġew sostitwiti f'Marzu 2010 minn proposta riveduta[9] għal Regolament, waqt li ttieħdu f'kunsiderazzjoni bidliet introdotti mit-Trattat ta' Lisbona. Negozjati fuq dawn il-proposti għadhom għaddejjin fil-korpi ta' tħejjija tal-Kunsill u fil-Parlament Ewropew sabiex jiġu adottati sal-aħħar tal-2010. 2.8. Siġurtà u protezzjoni tad-dejta Wara punti li tqajmu minn xi Stati Membri, il-Kummissjoni wettqet studju dwar kwistjoni ta' aċċess għal dejta li mhix inkriptata, li tista' biss isseħħ fl-ambjent sigur taċ-ċentru operattiv tan-netwerk fi Bratislava. Diversi xenarji ġew spjegati li fuqhom l-Istati Membri ġew ikkonsultati. Il-possibbiltajiet kienu jinkludu t-tieni saff ta' kriptar kif ukoll sett ta' miżuri organizzattivi addizzjonali. Ma kienx hemm qbil ġenerali fi ħdan l-Istati Membri fuq l-aħjar xenarju possibbli. Kien ġie osservat li l-implimentazzjoni tat-tieni saff ta' kriptar ikun kemm għali kif ukoll eżerċizzju li jikkonsma ħafna ħin. Barra minn hekk, ikun meħtieġ li jiġi kkunsidrat l-impatt possibbli fuq l-istabilità u r-riżultati tan-netwerk. Il-Kummissjoni organizzat żewġ żjarat għall-esperti tal-Istati Membri liċ-ċentru operattiv tan-netwerk. L-esperti kkummentaw b'mod favorevoli dwar l-organizzazzjoni u s-sigurtà interna fiċ-ċentru u għamlu xi rakkomandazzjonijiet. Il-Kummissjoni se ssegwi bil-galbu l-implimentazzjoni ta' dawk ir-rakkomandazzjonijiet u tistabbilixxi aktar konsultazzjoni, jekk ikun meħtieġ. Fl-4 ta' Mejju 2010 l-Kummissjoni adottat il-Pjan ta' Sigurtà tas-SIS II li se jkopri s-sigurtà tas-SIS II waqt il-perjodu ta' tranżizzjoni, sakemm l-aġenzija tal-IT tiġi stabbilita[10]. 3. Ġestjoni 3.1. Implikazzjonijiet finanzjarji Sal-aħħar tal-perjodu ta' rappurtar l-impenji baġitarji totali magħmula mill-Kummissjoni dwar il-proġett tas-SIS II, mill-2002 'l hawn, ammontaw għal EUR 93,987,003. Il-kuntratti korrispondenti, inklużi l-istudji ta' fattibilità, l-iżvilupp tas-SIS II ċentrali innifsu, appoġġ u assigurazzjoni tal-kwalità, in-netwerk tas-SIS II, tħejjija għall-ġestjoni operattiva fi Strasburgu, sigurtà, tħejjijiet bijometriċi u komunikazzjoni. Minn dan l-ammont, EUR 55,574,168 ġew attwalment imħallsa bejn l-2002 u l-aħħar ta' Ġunju 2010. Il-partiti prinċipali ta' nfiq kienu l-iżvilupp (EUR 26,500,816), in-netwerk (EUR 16,012,711) u appoġġ u assigurazzjoni tal-kwalità (EUR 7,192,480). Peress li ntlaħaq ftehim rigward ir-rekwiżiti operazzjonali finali tal-Istati Membri għas-sistema, il-Kummissjoni qed tibda negozjati flimkien mal-kuntrattur tal-iżvilupp prinċipali tagħha sabiex tikseb figuri preċiżi dwar spejjeż għal xogħol addizzjonali meħtieġ sabiex jitlesta l-proġett u sabiex tikseb kopertura kuntrattwali rispettiva. Dan jippermetti baġit dettaljat li jkopri l-perjodu sal-bidu tal-ħidma tas-sistema li għandha tiġi ppreżentata lill-Kunsill JHA sa Ottubru 2010 l-aktar tard. Eżekuzzjoni tal-baġit | Mill-2002 sa Ġunju 2010 | Minn Jannar sa Ġunju 2010 | Impenji | Ħlasijiet | Impenji | Ħlasijiet | Żvilupp | 43.175.733 | 26.500.816 | 0 | 2.240.213 | Appoġġ & assigurazzjoni ta' kwalità | 9.399.894 | 7.192.480 | 722.836 | 900.547 | Netwerk | 32.375.954 | 16.012.711 | 5.421.281 | 1.413.447 | Tħejjija għal ġestjoni operattiva | 6.124.038 | 4.528.421 | 40.425 | 709.493 | Sigurtà | 869.275 | 217.712 | 0 | 73.803 | Studji/Konsultazzjoni | 940.481 | 921.611 | 20.650 | 26.516 | Kampanja ta' Informazzjoni | 33.373 | 33.373 | 0 | 0 | Spejjeż għall-Missjonijiet ta' Esperti | 1.053.380 | 152.171 | 77.930 | 39.640 | Oħrajn | 14.874 | 14.874 | 0 | 0 | TOTAL: | 93.987.003 | 55.574.168 | 6.283.122 | 5.403.657 | Waqt il-perjodu kopert mir-rapport preżenti penali ta' EUR 390,000, imposti fuq il-kuntrattur tal-iżvilupp prinċipali għan-nuqqas ta' twettiq tat-Testijiet tas-Sistema Operattiva tas-SIS II f'Diċembru 2008, ġew ikkumpensati bi ħlasijiet għal prodotti oħra. 3.2. Ġestjoni tal-proġett 3.2.1. Bord ta' Ġestjoni tal- Programm Globali (GPMB) Is-sħubija li tinsab fil-GPMB kienet waħda mill-fatturi prinċipali ta' dan il-perjodu. L-istejtus tal-GPMB issa ġie formalizzat bl-adozzjoni fit-3 ta' Ġunju 2010 taż-żewġ Regolamenti tal-Kunsill dwar il-migrazzjoni mis-Sistema ta' Informazzjoni Schengen (SIS 1+) għas-Sistema ta' Informazzjoni Schengen tat-tieni ġenerazzjoni (SIS II), li daħlu fis-seħħ fil-25 ta' Ġunju 2010. Il-formazzjoni informali tal-GPMB iltaqgħet 21 darba waqt il-perjodu kopert minn dan ir-rapport. 3.2.2. Kumitat SISVIS (SIS II) Il-Kummissjoni hi assistita fl-iżvilupp ta' SIS II mill-Kumitat tas-SISVIS. Kien hemm ħames laqgħat tal-Kumitat SISVIS dwar kwistjonijiet tas-SIS II fil-perjodu Jannar-Ġunju 2010. Barra mil-laqgħat regolari tal-Kumitat SISVIS, gruppi ta' ħidma tal-Kumitat u laqgħat ta' ħidma, li jinvolvu lill-esperti tal-Istati Membri, huma organizzati sabiex jiġu diskussi kwistjonijiet tekniċi dettaljati. Dawn il-laqgħat ġeneralment jiffokaw fuq kwistjonijiet li joħorġu minn prodotti ta' proġetti speċifiċi: - Il-"Grupp Konsultattiv dwar it-Testijiet" (TAG), jipprovdi lill-Kumitat SISVIS b'opinjoni dwar kwistjonijiet relatati mal-organizzazzjoni, implimentazzjoni u interpretazzjoni tat-testijiet. Dan il-grupp organizza seba' laqgħat f'dan il-perjodu ta' rappurtar; - Il-"Bord ta' Ġestjoni tal-Bidla" (CMB) jipprovdi parir dwar klassifikazzjoni, kwalifiki u impatt potenzjali ta' korrezzjoni ta' kwistjonijiet rappurtati. Il-grupp ta' ħidma, li jirrapporta wkoll lill-Kumitat SISVIS, iltaqa' sitt darbiet waqt il-perjodu ta' rappurtar; - Żewġ gruppi ta' Ħidma ta' Migrazzjoni SIS II iltaqgħu waqt dan il-perjodu sabiex jagħtu parir lill-Kumitat SISVIS u jagħmlu attivitajiet dwar dan is-suġġett kritiku. 3.2.3. Pjanifikazzjoni u koordinazzjoni nazzjonali Grupp ta' ħidma li hu magħmul mill-amministraturi tal-proġett nazzjonali tal-Istati Membri u tal-utenti (NPM) hu organizzat fi ħdan il-qafas tal-Kumitat SISVIS. L-għan ta' dawn il-laqgħat NPM hu li jittrattaw dawn il-kwistjonijiet ta' ppjanar dettaljati, riskji u attivitajiet kemm fuq livelli ta' proġett ċentrali kif ukoll fuq dak nazzjonali. Waqt dan il-perjodu ta' rappurtar saru erba' laqgħat NPM. 3.2.4. Kunsill Il-Kummissjoni tieħu sehem fil-laqgħat tal-korpi ta' tħejjija tal-Kunsill responsabbli għas-Sistema ta' Informazzjoni Schengen u kull sessjoni tal-Kunsill tal-Ministri fejn SIS II hi inkluża fl-aġenda. F'dawn l-okkażżjonijiet, il-Kummissjoni preżentat rapporti orali dwar il-qagħda attwali tal-proġett SIS II, ir-riskji assoċjati u l-passi maħsuba li jmiss. 3.2.5. Parlament Ewropew Il-Parlament Ewropew segwa l-iżviluppi mill-qrib matul dan il-perjodu. Huwa wkoll probabbli li l-aħbarijiet mill-Kumitat dwar il-Baġits " sabiex iżommu fondi allokati lill-migrazzjoni lis-SIS II fir-riżerva sakemm isiru l-ittestjar b'suċċess u verifiki komprensivi " se jiġu segwiti waqt il-proċedura tal-baġit tal-2011. Il-Kummissjoni kompliet iżomm lill-Parlament Ewropew informat dwar il-qagħda attwali dwar SIS II: laqgħat bilaterali mal-MEPs saru regolarment, intbagħtet ittra mill-Kummissarju Malmström lill-President tal-Kumitat LIBE tal-Parlament Ewropew (u lir-relaturi) wara kull Kunsill tal-JHA fl-ewwel semestru tal-2010. Preżentazzjonijiet dwar il-qagħda attwali tas-SIS II saru waqt il-Kumitat LIBE, notament fl-10 ta' Mejju. Finalment, il-Kummissjoni rrispondiet għal żewġ mistoqsijiet Parlamentari relatati mas-SIS II. 4. PRIJORITAJIET GħALL-PERJODU TA' RAPPURTAR LI JMISS - Iffinalizzar tan-negozjati mal-kuntrattur għall-iżvilupp prinċipali sabiex tiġi żgurata l-kopertura kuntrattwali għar-rekwiżiti rfinuti; - Tħejjija ta' skeda globali komprensiva u baġit dettaljat għall-ikkompletar tal-proġett (meta wieħed iqis in-negozjati kuntrattwali msemmija aktar 'l fuq) mill-Kunsill tal-JHA ta' Ottubru l-aktar tard; - Implimentazzjoni tar-rekwiżiti finali għall-bidu tal-ħidma miftiehma mill-Istati Membri; - Żvilupp tal-kampanja tal-ittestjar għar-rekwiżiti raffinati; - Tħejjijiet għall-bidu tal-ħidma; - Kontinwazzjoni tax-xogħol għall-preparazzjoni tal-ġestjoni operattiva, inkluż is-segwitu tan-negozjati dwar il-pakkett tal-aġenzija tal-IT u tħejjijiet interni għall-istabbiliment ta' din l-aġenzija. 5. konklużjonijiet Waqt dan il-perjodu ta' rappurtar kien hemm numru ta' punti prinċipali li mexxew lill-proġett f'direzzjoni pożittiva. Kien prinċipalment ir-riżultat ta' suċċess għall-ewwel test dwar l-iżvilupp li ppermetta li jsir progress f'numru ta' oqsma, mhux anqas il-konferma fil-Kunsill tal-JHA fit-23 ta' April li l-iżvilupp tas-SIS II se jitkompla fuq il-bażi tal-proġett attwali tas-SIS II. Dan kien appoġġjat fit-3 ta' Ġunju permezz tal-adozzjoni taż-żewġ Regolamenti li jemendaw il-limitu taż-żmien għall-bidu tal-ħidma. Barra minn hekk, xi kwistjonijiet li għadhom pendenti, bħal pereżempju s-sigurtà tad-dejta li qed tgħaddi permezz taċ-ċentru tal-operazzjonijiet tan-netwerk, ġew immexxija aktar 'l quddiem. Iż-żjara lil dan iċ-ċentru rnexxielha turi lill-esperti tal-Istati Membri l-miżuri estensivi ta' mitigazzjoni ta' riskju li huma stabbiliti. Barra minn hekk, il-Kunsill stieden lill-Kummissjoni, flimkien mal-Istati Membri, sabiex malajr kemm jista' jkun jiffinalizzaw ir-rekwiżiti tas-sistema għall-bidu tal-ħidma tas-SIS II. Dan il-perjodu ta' rappurtar ra kooperazzjoni intensiva u li hi ta' siwi fi ħdan atmosfera kostruttiva fejn esperti mill-Kummissjoni u mill-Istati Membri rfinaw ir-rekwiżiti għall-bidu tal-ħidma. Il-maġġor parti tad-diskussjoni dettaljata għal dan l-eżerċizzju saret fil-Bord ta' Ġestjoni tal-Programm Globali li ġie fformalizzat fi ħdan il-Regolamenti msemmija aktar 'il fuq. L-aġġornament tar-rekwiżiti għandu l-għan li jagħmel progress lejn il-bidu tal-ħidma tas-SIS II, inkluż l-integrazzjoni tat-tieni test dwar l-iżvilupp fis-sett tat-testijiet definiti sabiex jissimplifikaw l-iżvilupp tal-proġett SIS II. Il-Kunsill tal-JHA talab ukoll għal skeda globali ġdida u stima dettaljata tal-baġit. Fil-Kunsill ta' Ġunju, il-Kummissjoni enfassizzat li negozjati dettaljati mal-kuntrattur prinċipali se jkunu segwiti matul is-Sajf kollu biex jipprovaw jinkorporaw ir-rekwiżiti raffinati fil-kuntratt tal-proġett. Ir-riżultat ta' dan il-proċess jista' jkun mistenni għal-laqgħa tal-Kunsill JHA f'Ottubru 2010. Anness I Kumitat SISVIS (SIS II) u Laqgħat tal-Grupp ta' Ħidma a) Laqgħat li saru matul il-perjodu ta' rappurtar JANNAR 2010 | 14 | Bord tal-Ġestjoni tal-Bidla | 5, 14, 21, 28 | Bord ta' Ġestjoni tal-Programm Globali SIS II | 7, 14, 21 | Grupp Konsultattiv dwar it-Testijiet | FRAR 2010 | 2, 11, 23, 26 | Bord ta' Ġestjoni tal-Programm Globali SIS II | 24 | Il-Laqgħa tal-'Maniġers tal-Proġett Nazzjonali' | 25 | Bord tal-Ġestjoni tal-Bidla | 24 | Kumitat SISVIS (SIS II tekniku) | 20 | Kumitat SISVIS (SIRENE) | 4, 25 | Grupp Konsultattiv dwar it-Testijiet | MARZU 2010 | 3, 10, 23, 25 | Bord ta' Ġestjoni tal-Programm Globali SIS II | 24 | Il-Laqgħa tal-'Maniġers tal-Proġett Nazzjonali' | 24 | Kumitat SISVIS (SIS II tekniku) | 4, 11 | Grupp Konsultattiv dwar it-Testijiet | APRIL 2010 | 6, 21 | Bord ta' Ġestjoni tal-Programm Globali SIS II | 14 | Kumitat SISVIS (SIS II tekniku) | 28 | Bord tal-Ġestjoni tal-Bidla | MEJJU 2010 | 12, 18, 25 | Bord ta' Ġestjoni tal-Programm Globali SIS II | 26 | Kumitat SISVIS (SIS II tekniku) | 26 | Il-Laqgħa tal-'Maniġers tal-Proġett Nazzjonali' | 25/25 | Sessjoni ta' Diskussjoni u Ħidma dwar il-Migrazzjoni /Bord tal-Ġestjoni tal-Bidla | ĠUNJU 2010 | 2, 9, 15, 23 | Bord ta' Ġestjoni tal-Programm Globali SIS II | 26 | Bord tal-Ġestjoni tal-Bidla / Sessjoni ta' Diskussjoni u Ħidma dwar il-Migrazzjoni | b) Laqgħat li ġew skedati matul il-perjodu ta' rappurtar li jmiss LULJU 2010 | 6, 14, 28 | Bord ta' Ġestjoni tal-Programm Globali SIS II | 15 | Bord tal-Ġestjoni tal-Bidla | 15 | Il-Laqgħa tal-'Maniġers tal-Proġett Nazzjonali' | 15 | Kumitat SISVIS (SIS II tekniku) | 1,8, 15, 22, 29 | Grupp Konsultattiv dwar it-Testijiet | AWWISSU 2010 | 4, 11, 18, 25 | Bord ta' Ġestjoni tal-Programm Globali SIS II | 05, 12, 19, 26 | Grupp Konsultattiv dwar it-Testijiet | SETTEMBRU 2010 | 1, 8, 15, 22, 29 | Bord ta' Ġestjoni tal-Programm Globali SIS II | 22 | Kumitat SISVIS (SIS II tekniku) | 22 | Il-Laqgħa tal-'Maniġers tal-Proġett Nazzjonali' | 23 | Bord tal-Ġestjoni tal-Bidla | 2, 9, 16, 23, 30 | Grupp Konsultattiv dwar it-Testijiet | OTTUBRU 2010 | 21 | Bord tal-Ġestjoni tal-Bidla | 20 | Il-Laqgħa tal-'Maniġers tal-Proġett Nazzjonali' | 20 | Kumitat SISVIS (SIS II tekniku) | 27 | Kumitat SISVIS (SIRENE) | 7, 14, 21, 28 | Grupp Konsultattiv dwar it-Testijiet | 6, 13, 20, 27 | Bord ta' Ġestjoni tal-Programm Globali SIS II | NOVEMBRU 2010 | 3, 10, 17, 24 | Bord ta' Ġestjoni tal-Programm Globali SIS II | 18 | Il-Laqgħa tal-'Maniġers tal-Proġett Nazzjonali' | 18 | Kumitat SISVIS (SIS II tekniku) | 17 | Bord tal-Ġestjoni tal-Bidla / Sessjoni ta' Diskussjoni u Ħidma dwar il-Migrazzjoni | 4, 11, 18, 25 | Grupp Konsultattiv dwar it-Testijiet | DIĊEMBRU 2010 | 1,8, 15, 22 | Bord ta' Ġestjoni tal-Programm Globali SIS II | 16 | Il-Laqgħa tal-'Maniġers tal-Proġett Nazzjonali' | 16 | Kumitat SISVIS (SIS II tekniku) | 14 | Sessjoni ta' Diskussjoni u Ħidma dwar il-Migrazzjoni / Bord tal-Ġestjoni tal-Bidla | 2, 9, 16 | Grupp Konsultattiv dwar it-Testijiet | [1] Dokument ta' Ħidma tal-Istaff tal-Kummissjoni – Rapport dwar l-aspetti finanzjarji u kuntrattwali għall-iżvilupp tas-Sistema ta' Informazzjoni Schengen tat-tieni ġenerazzjoni (SIS II), Brussell SEC (2010) 436 [2] Regolament tal-Kunsill (UE) Nru 541/2010 li jemenda r-Regolament (KE) Nru 1104/2008 dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II) u Regolament tal-Kunsill (UE) Nru 542/2010 li jemenda d-Deċiżjoni 2008/839/ĠAI dwar l-istess suġġett. [3] Regolament tal-Kunsill (KE) Nru 1104/2008 tal-24 ta' Ottubru 2008 dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II), ĠU L 299, 8.11.2008, p. 1. [4] Deċiżjoni tal-Kunsill (KE) Nru 2008/839/JHA tal-24 ta' Ottubru 2008 dwar il-migrazzjoni mis-Sistema ta’ Informazzjoni ta’ Schengen (SIS 1+) għas-Sistema ta’ Informazzjoni ta’ Schengen tat-tieni ġenerazzjoni (SIS II), ĠU L 299, 8.11.2008, p. 43. [5] ĠU L 155/19 tat-22.6.2010 [6] ĠU L 155/23 tat-22.6.2010 [7] Is-sistemi ċentrali SIS II u VIS huma lokalizzati fiżikament fi Strasburgu b'sit ta' appoġġ qrib ta' Salzburg fl-Awstrija. Skont l-istrumenti legali SIS II, qabel dan il-perjodu ta' rappurtar, il-Kummissjoni diġà kienet ikkonkludiet kuntratti ta' servizzi dwar infrastruttura, reklutaġġ u taħriġ, sabiex tiddelega doveri ta' ġestjoni operattivi delegati lill-awtoritajiet Franċiżi. [8] Adottat mill-Kummissjoni fl-24 ta' Ġunju 2009 [9] Proposta għal Regolament tal-Parlament Ewropew u tal-Kunsill (COM/2010/93 Finali tad-19.3.2010. [10] Deċiżjoni tal-Kummissjoni tal-4 ta' Mejju 2010 dwar il-Pjan ta' Sigurtà għas-SIS II Ċentrali u l-Infrastruttura tal-Komunikazzjoni (2010/261/UE)